**Bestyrelsens beretning:**

**Opstart 2016:**
Bestyrelsen er spændte på sæsonens start, og søsætningen (!) af Ramvalt samt Rosenlunden. Sædvanen tro bliver der ryddet op og klargjort, købt ind og forberedt. I januar holder vi Frivilligfesten hvor vi samler op på 2015 arrangementerne. General -forsamlingen afholdes med god tone og dertilhørende opførsel, der kastes om sig med gratis kostumer (coudous til Hr. Stefan Carlsen), og der hygges før stormen.

**Ramvalt/SS:**
Selvsamme storm skyller en hel ekspedition af skibbrudne op på en ukendt kyst. På en ø langt langt borte. Og på dén ø har de levet, kæmpet og faldet. Og overlevet. Måske?
Kampagnen ligger godt fra start og gamle såvel som nye ansigter ses i skoven. Det gode gm-skab og den spændende setting gør kampagnen unik og skræddersyet til vores lokation. Spillerskaren bliver dog tyndere som månederne går. Sommerscenariet afvikles med meget høj spil-standard, gennemtænkte ingame problemstillinger, god mad og flotte kostumer.
Hvad Ripens nye kampagne har i overflod af kreative evner og godt lederskab, kan man måske tænke mangler i spillere. Vi mener at fantasy-spillerne er der, de skal bare vide Ramvalt er der. Men en kampagne måles vel heller ikke udelukkende på mængden af spillere? Bør den det?

**Junior:**
Igen i år præges gruppen af en løbende udskiftning, der ender i gruppens nuværende form. Det skal siges til alles information, at der midt 2016 laves et krisemøde mellem bestyrelsen og arrangørerne, da vi føler de har behov for hjælp. Der udarbejdes en plan for hvordan Junior-delen i Ripen bedst kan fortsætte, selv endda en mulig lukning var på tale. HELDIGVIS, kom der en fornuftig løsning på plads, der kom et ekstra medlem i gruppen og de sidste scenarier blev afholdt til stor glæde for alle deltagende. Rosenlunden, den nye kampagne, skubbes i gang først på året, og børnene er vilde med det. Der er kæmpe entusiasme fra børnenes side, og den ene vilde idé tikker ind efter den anden. Også denne kampagne tages godt imod, og alle mand (arrangører, spillere og forældre) går til kamp mod det dankse vejr og dets luner. Junior spillerne er vanvittigt loyale, det er tydeligt at både se og høre, og det sætter vi utrolig stor pris på.
Vi vil gerne sige tak til de afgående arrangører som valgte at hjælpe Rosenlunden i gang, selvfølgelig udover de år de har lagt i den tidligere junior-kampagne. Tusind tak til jer.

**Cosa Nostra:**
Ripens special scenarie skrevet af Anders Vaaben. Stor opbakning fra Ripens medlemmer, som nyder den meget specielle stemning, og muligheden for at gøre alt det man egentlig ikke må. Med blod, sved, tårer, og STORE mængder stoffer, kommer en engageret gruppe spillere igennem en weekend med vold, swing, mælk, store personligheder. Et veludført scenarie, hvor tingene fungerede.

**Esbjerg Event:**
Ripen deltager igen i år til børne-eventet på tobakken i Esbjerg. Stor tilslutning af børn.

**Fantasy Festivallen:** En vision i 2015 var at bruge mere tid og penge på PR. Vi valgte derfor at gå 100% ind i fantasy-festivallen i Esbjerg. Vi havde en dejlig bod indenfor, samt et arrangement som foregik udenfor. Begge dele var en fantastisk fin måde at repræsentere Ripen på. Vi kom ud til helt vildt mange mennesker, både inde og ude. Familier med små og store børn, til de hardcore nørder. Vi blev mødt med kæmpe åbenhed og masser af gode spørgsmål. Dette arrangement gav især en kæmpe pote på PR-siden, én af vores visioner fra den tidligere generalforsamling. Det vil sige kæmpe billeder på diverse forsider af de store sydjyske aviser, samt på nettet. Og så fik Ripens deltagelse en masse ros. Det skal også med ☺

**Hytten:**
Er gammel. Og slidt. Det nye gulv har været en god investering, nu mangler resten bare en opdatering. 2016 er præget af den store ”smid-det-ud-der–ikke-er-blevet-brugt-i-10-år”-syndrom, og det giver plads og luft. Til den sidste oprydning inden vinterpausen, laves der udluftning i den ene gavl for at klimaet inde i hytten kan blive bedre. Men meget mere om hytten i ”mål og visioner for 2017”.

**Bifrost:**
Medlemmer af bestyrelsen tog til København og deltog i Generalforsamlingen, sammen med mange af de øvrige medlems-foreninger. Det var en meget givtig tur og oplevelse, hvor vi udover at få mange nye oplysninger, også fik markeret os ved at stille op til OG få en plads i Repræsentantskabet (dvs dem der bestemmer).

**Sponsor:**Vi er i dette år blevet spurgt om vi ville være sponsor for det GoT-inspirerede scenarie ”Victorious”, som blev afholdt i juli på Riber Kjærgaard ved Bramming. Det takkede vi ja til, blandt andet fordi arrangementet afholdtes i ”vores område”. Vi hjalp dem med nogle praktiske ting, et telt, kander og enkelte kostumer. Til gengæld fik vi en meget god omtale på diverse net-medier, samt de lokale aviser. Det var en god investering for os, og spørger de igen, regner vi med at sige ja.

**Konklusion:**

* 2016 har været spændende. At skyde hele 2 nye kampagner i gang på samme tid, har været et sats fra foreningens side, men det har været en beslutning vi er blevet stolte af. Begge kampagner hviler i sig selv, og med gode, nytænkende, modige og principfaste arrangører, kan vi ikke gøre andet end at hægte os på, og tilbyde hjælp og vejledning når og hvis det ønskes.
* (gennemgang af visioner fra 2016) – hvad har vi levet op til, og hvad har vi ikke levet op til?
* (byde velkommen til Ramvalt og Rosenlunden)
* Gennemgå og opdatere kontrakten med Lindet Skovdistrikt (er gjort)
* Erkende fejl og lave ny aftale med Bunkern
* Gå mere i dybden med PR til scenarier of arrangementer
* Fantasyfestivallen 2016, deltage og arrangere i samarbejde med andre foreninger i Esbjerg.
* Blive bedre til at ligge møde-referater op (da vi ofte holder møde)
* Blive bedre til at uddelegere (mangler fx arrangører til F.F, Røde Kors arrangement, og kulturnat)
* Blive bedre til at sige nej (til arrangementer osv.)
* Sende repræsentanter af sted til eksterne møder
* Skabe fokus på en bedre tone i miljøet/i vores forening
* Det har især været godt for vores lille forening, at vise vores ansigt i København, og give os til kende. Det er i bestyrelsen en dejlig fornemmelse at vide at vi sidder med en sydjysk og ripensisk stemme i repræsentantskabet, så vi også kan få mere gavn af al den viden der findes, måske endda mere samarbejde med andre foreninger, samt videregive de fordele det giver medlemmerne i Ripen. For dem er der altså nogle af.
* Der er helt sikkert sket mange gode ting i 2016. Der er også blevet taget mod til, og indse at det måske ikke alt har været HELT godt. Men at kommer derfra, og så at finde em løsning er jo også en bedrift i sig selv.
* Der skal fra bestyrelsens side råbes et gevaldigt tusind tak til ALLE jer medlemmer, spillere, frivillige og arrangører som har skabt 2016 i Ripen sammen med os. Med den udvikling vi befinder os midt i, kommer vi ikke til at kunne undvære jeres støtte.

Tak